AaB forlænger med 20-årige Viktor Ahlmann, som har skrevet under på en treårig kontrakt. Viktor Ahlmann rykkede i sommeren 2014 op i Alka Superligatruppen fra u/19 Ligaholdet. Her blev han sammen med sin storebror Jakob Ahlmann AaB's første brødrepar. De har begge tidligere spillet i samarbejdsklubben Brønderslev I. F.. - Viktor har allerede vist sit potentiale som en god afslutter med et godt blik for spillet, og vi tror på, at han kan udvikle sig til at blive en målscorer for AaB, hvorfor vi naturligvis glæder os over forlængelsen, siger AaB's sportsdirektør Allan Gaarde. Viktor Ahlmann er også glad for aftalen, og ser store muligheder i at spille for AaB: - Der er hård konkurrence om pladserne, men allerede i denne sæson har jeg fået mere spilletid, end jeg på forhånd havde regnet med, og jeg ser frem til at fortsætte arbejdet og min udvikling, så jeg kan komme endnu tættere på fast spilletid for AaB's bedste hold, hvilket selvfølgelig er min ambition, understreger Viktor Ahlmann. Otte officielle kampe har Viktor Ahlmann spillet for AaB, og han har spillet 32 kampe for ungdomslandsholdet - senest i september 2014 for u/20-landsholdet.

Referat:
Viktor Ahlmann har skrevet under på en treårig kontrakt med AaB.